Sirdaryo viloyatida Biznes-akselerator oʻquv-amaliy markazi faoliyatini tashkil etish toʻgʻrisida
(resolution, 2022-04-05)

Yoshlarda muhandislik koʻnikmalarini shakllantirish va innovatsion faoliyatga boʻlgan qiziqishni uygʻotish, ularni ish bilan taʼminlash, shuningdek, hududning ijtimoiy holatini yaxshilash maqsadida Vazirlar Mahkamasi qaror qiladi: 1. Oʻzbekiston Respublikasi Innovatsion rivojlanish vazirligi, Savdo-sanoat palatasi va Sirdaryo viloyati hokimligining Oʻzbekiston Respublikasi Innovatsion rivojlanish vazirligi huzuridagi Innovatsiyalarni joriy qilish va texnologiyalar transferi milliy ofisi muassisligida masʼuliyati cheklangan jamiyat shaklida “Biznes-akselerator oʻquv-amaliy markazi”ni (keyingi oʻrinlarda — Markaz) tashkil etish toʻgʻrisidagi taklifiga rozilik berilsin. 2. Quyidagilar Markazning asosiy vazifalari etib belgilansin: yuqori malakali mutaxassislarni jalb qilish hamda taʼlim jarayoniga zamonaviy axborot va innovatsion-pedagogik texnologiyalarni keng joriy etish orqali zamonaviy axborot va innovatsion texnologiyalar boʻyicha oʻquv kurslarini tashkil etish; yoshlarning individual xususiyatlarini hisobga olgan holda ularda mustaqil tadqiqotchilik va tadbirkorlik faoliyati koʻnikmalarini shakllantirish va uni rivojlantirish, shuningdek, innovatsion ishlanmalarni ragʻbatlantirish; yoshlarda biznes gʻoyalarini shakllantirish, uni amalga oshirish va yuritish qoidalarini oʻrgatish, samarali biznes rejalarni ishlab chiqish koʻnikmalarini shakllantirish; Sirdaryo viloyatida kichik tadbirkorlik subyektlarini tashkil etishga koʻmaklashish, ularga marketing bilimlarini oʻrgatish hamda kichik tadbirkorlik faoliyatini amalga oshirishda venchur fondlarini jalb qilishda amaliy yordam berish; yosh tadbirkorlarga oʻz biznesini samarali yoʻlga qoʻyish orqali qoʻshimcha ish oʻrinlarini yaratishga koʻmaklashish; oʻquv kurslarini tamomlagan yoshlarga tadbirkorlik faoliyatini yoʻlga qoʻyish uchun investorlarni jalb qilishga koʻmaklashish, ularning faoliyatini qoʻllab-quvvatlash; maktabgacha taʼlim muassasalari tarbiyalanuvchilarida ixtirochilik va novatorlik gʻoyalarini shakllantirish va rivojlantirish; yuqori texnologik mahsulotlar ishlab chiqarish, xizmatlar koʻrsatish uzluksizligini taʼminlash maqsadida ilmiy, ilmiy-tadqiqot, taʼlim va ishlab chiqarish tashkilotlarini oʻzaro integratsiyasiga koʻmaklashish. 3. Oʻzbekiston Respublikasi Oliy va oʻrta maxsus taʼlim vazirligi Markazni joylashtirish va faoliyatini tashkil etish uchun Sirdaryo viloyati, Sirdaryo shahri, Oʻzbekiston koʻchasi, 86-uy manzilida joylashgan Sirdaryo pedagogika kollejiga qarashli boʻlgan 1 va 2-son talabalar yotoqxonasi binolarini Innovatsion rivojlanish vazirligi huzuridagi Innovatsion ishlanmalarni joriy etish ilmiy-amaliy markaziga operativ boshqaruv huquqi asosida bersin. 4. Markaz faoliyatini moliyalashtirish manbalari etib quyidagilar belgilansin: shartnoma asosida koʻrsatiladigan xizmatlardan olinadigan daromadlar; xalqaro moliya va boshqa institutlar kreditlari, xorijiy tashkilotlarning grantlari; jismoniy va yuridik shaxslar, shu jumladan Oʻzbekiston Respublikasi norezidentlarining homiylik xayriyalari; qonunchilik hujjatlarida taqiqlanmagan boshqa manbalar. Markazning xoʻjalik faoliyatidan tushadigan daromadlarini hisobga olgan holda Innovatsiyalarni joriy qilish va texnologiyalar transferi milliy ofisining budjetdan tashqari mablagʻlari. 5. Oʻzbekiston Respublikasi Innovatsion rivojlanish vazirligi ikki hafta muddatda Markazning bino va inshootlarini qurilish va qayta taʼmirlash boʻyicha asoslangan hisob-kitoblarni Sirdaryo viloyati hokimligiga tegishli ishlarni tashkil qilish uchun taqdim etsin. 6. Markazning bino va inshootlarini qurilish va qayta taʼmirlashda: Sirdaryo viloyati hokimligining qurilish boʻyicha Yagona buyurtmachi xizmati injiniring kompaniyasi — buyurtmachi; “Mubina SA Nargiza” MChJ — pudratchi etib belgilansin. 7. Belgilansinki, Markaz bino va inshootlarini qurilish, qayta taʼmirlash va uning moddiy-texnika bazasini mustahkamlash bilan bogʻliq xarajatlar quyidagi manbalar hisobidan qoplanadi: Innovatsion rivojlanish va novatorlik gʻoyalarini qoʻllab-quvvatlash jamgʻarmasi mablagʻlari; Oʻzbekiston Respublikasi Innovatsion rivojlanish vazirligi huzuridagi Innovatsion ishlanmalarni joriy etish ilmiy-amaliy markazining budjetdan tashqari mablagʻlari; qonunchilik hujjatlarida taqiqlanmagan boshqa mablagʻlar. Markazni zarur moddiy-texnika bazasi bilan, shuningdek, maktabgacha taʼlim muassasalari tarbiyalanuvchilari uchun bolalar innovatsion texnoparkini zarur jihozlar va robototexnika toʻplamlari bilan taʼminlash xarajatlari Innovatsion rivojlanish va novatorlik gʻoyalarini qoʻllab-quvvatlash jamgʻarmasi mablagʻlari hisobidan qoplanadi. 8. Oʻzbekiston Respublikasi Moliya vazirligi Innovatsion rivojlanish vazirligi huzuridagi Innovatsion ishlanmalarni joriy etish ilmiy-amaliy markaziga bitta yengil xizmat avtomashinasi uchun limit ajratsin. 9. Oʻzbekiston Respublikasi Innovatsion rivojlanish vazirligi Markaz ustavini bir oy muddatda belgilangan tartibda tasdiqlanishini taʼminlasin. 10. Mazkur qarorning bajarilishini nazorat qilish Oʻzbekiston Respublikasi innovatsion rivojlanish vaziri I.Y. Abduraxmonov zimmasiga va Vazirlar Mahkamasining Telekommunikatsiyalar, IT-texnologiyalar va innovatsion faoliyatni rivojlantirish, axborot xavfsizligini taʼminlash masalalari kotibiyatiga yuklansin.